Gevangene sit nog langer na DNS-bewyseArgieffoto Mzwakhe Sithole (29) dien tronkstraf in die Qalakabusha-gevangenis in Empangeni, KwaZulu-Natal, uit. Volgens Natasha Ramkisson-Kara, woordvoerder van die Nasionale Vervolgingsgesag (NVG), is Sithole intussen skuldig bevind op drie aanklagte van verkragting, twee van roof en een van huisroof. Ramkisson-Kara het gesê Sithole is deur DNS-toetse verbind met drie sake in Verulam. Sithole en ŉ medepligtige het in Maart 2012 ŉ paartjie oorval, terwyl hulle op pad was huis toe. Die man kon daarin slaag om te ontsnap, terwyl die vrou deur Sithole en makker die veld ingesleep en verkrag is. In Junie 2012 het Sithole ŉ 10-jarige seun op pad skool toe voorgekeer en op geld aangedring. Die seun het egter nie geld by hom gehad nie en Sithole het hom verkrag. In nog ŉ voorval was ŉ 19-jarige vrou aan die slaap in haar huis toe Sithole deur ŉ venster toegang gekry het en haar van haar selfoon beroof en verkrag het. Sithole is tot twee keer lewenslange tronkstraf en ŉ bykomende 15 jaar gevonnis vir die verkragtings, 15 jaar vir elk van die aanklagte van roof en vyf jaar tronkstraf vir huisroof. Die vonnisse sal gelyklopend uitgedien word.